###

### Tájékoztató a KAV (Közlekedési Alkalmassági és Vizsgaközpont Nonprofit Kft.) közérdekű adatai megismerésére irányuló igények teljesítésének rendjéről

A KAV Közlekedési Alkalmassági és Vizsgaközpont Nonprofit Kft. (a továbbiakban: Társaság) a <https://vizsgakozpont.hu/> honlapon, a Társaság oldalán teszi közzé az információs önrendelkezési jogról és az információszabadságról szóló 2011. évi CXII. törvény rendelkezései alapján közzéteendő közérdekű adatokat. A Társaság kezelésében lévő közérdekű vagy közérdekből nyilvános adatok megismerése iránt bárki igényt nyújthat be.

**Az igénylést a Társaság elektronikusan az alábbi e-mail postafiókban fogadja.[[1]](#footnote-1)**

kozadat@kavk.hu

**Az igénylésben szíveskedjen nevét és elérhetőségét megadni.** Az igényelt adat részletes és egyértelmű megjelölése elősegíti az igény pontos teljesítését. Ha az adatigénylés nem egyértelmű, a Társaság felhívja az igénylőt az igény pontosítására. Nem teljesíthető az igény, ha a válaszadáshoz szükséges pontos elérhetőségi adat nem áll rendelkezésre. A Társaság nem köteles továbbá az adatigénylésnek eleget tenni abban a részben, amelyben az azonos igénylő által egy éven belül benyújtott, azonos adatkörre irányuló adatigényléssel megegyezik, feltéve, hogy az azonos adatkörbe tartozó adatokban változás nem állt be.

Tájékoztatjuk, hogy az igénylés során rendelkezésünkre bocsátott személyes adatait kizárólag ezen igény teljesítésével kapcsolatban használjuk fel.

A Társaság a közérdekű vagy közérdekből nyilvános adat megismerésére irányuló igénynek az igény tudomásra jutását követő legrövidebb idő alatt, legfeljebb azonban 15 napon belül eleget tesz. Jelentős terjedelmű, illetve nagyszámú adatra vonatkozó adatigénylés esetében a határidő egy alkalommal 15 nappal meghosszabbítható. A határidő esetleges meghosszabbításáról az igény kézhezvételét követő 15 napon belül tájékoztatást adunk.

Az adatokat tartalmazó dokumentumról vagy dokumentumrészről, annak tárolási módjától függően másolatot kérhet. Amennyiben az igényelt adat adathordozójánál, terjedelménél vagy egyéb sajátosságánál fogva (pl. azt szerzői jogi védelem alatt álló adatbázis tartalmazza) a hivatalos helyiségünkben ismerhető meg, a kérelmező számára helyben biztosítjuk a szükséges feltételeket.

Az adatok közlésével összefüggésben felmerült másolási költséggel (másolat készítése, az átadott adathordozó önköltsége) arányos térítési díjak honlapunkon megtalálhatók, a megállapított költségtérítés pontos összegét az adatszolgáltatást megelőzően közöljük. Az igénylő a megállapított költségtérítéssel kapcsolatban az erről szóló tájékoztatás kézhezvételét követő 30 napon belül nyilatkozik arról, hogy az igénylését fenntartja-e. A tájékoztatás megtételétől az igénylő nyilatkozatának a Társasághoz való beérkezéséig terjedő időtartam az adatigénylés teljesítésére rendelkezésre álló határidőbe nem számít bele. Ha az igénylő az igényét fenntartja, a költségtérítést a Társaság által megállapított (legalább 15 napos) határidőn belül köteles az adatkezelő számára megfizetni. Az igényelt adatot tartalmazó adathordozó a befizetés igazolását követően adható át. Amennyiben az adatigénylés teljesítése a Társaság alaptevékenységének ellátásához szükséges munkaerőforrás aránytalan mértékű igénybevételével jár, vagy az a dokumentum, vagy dokumentumrész, amelyről az igénylő másolatot igényelt, jelentős terjedelmű, illetve a költségtérítés mértéke meghaladja az 5.000 Ft-ot, a Társaság az adatigénylést a költségtérítés megfizetését követő 15 napon belül teljesíti.

Amennyiben a kért adat nem közérdekű- vagy közérdekből nyilvános adat, illetve az adatok közlésének megtagadása bármely okból szükséges (pl. üzleti titok, know-how, személyes adat, döntést vagy további döntést megalapozó adat stb.) az igény teljesítésének megtagadásáról – függetlenül a benyújtás módjától −, annak indokával együtt 15 napon belül értesítjük.

Az adatkérő a közérdekű adatigénylés teljesítésének megtagadása esetén, a teljesítési, illetve meghosszabbított teljesítési határidő eredménytelen eltelte, valamint a megállapított költségtérítés összegének felülvizsgálata érdekében bírósághoz fordulhat. A pert az igény elutasításának közlésétől, a határidő eredménytelen elteltétől, illetve a költségtérítés megfizetésére vonatkozó határidő lejártától számított 30 napon belül kell megindítani.

A Nemzeti Adatvédelmi és Információszabadság Hatóságnál (a továbbiakban: Hatóság) bejelentéssel bárki vizsgálatot kezdeményezhet arra hivatkozással, hogy a közérdekű adatok vagy a közérdekből nyilvános adatok megismeréséhez fűződő jogok gyakorlásával kapcsolatban jogsérelem következett be, vagy annak közvetlen veszélye fennáll. Ha az igény elutasítása, nem teljesítése vagy az adatigénylés teljesítéséért megállapított költségtérítés összege miatt az igénylő a Hatóság vizsgálatának kezdeményezése érdekében a Hatóságnál bejelentést tesz, a pert a bejelentés érdemi vizsgálatának elutasításáról, a vizsgálat megszüntetéséről, a bejelentés megalapozatlansága miatti lezárásról szóló vagy a Hatóság intézkedéséről való értesítés kézhezvételét követő harminc napon belül lehet megindítani.

Budapest, 2021.07.14.

1. *Amennyiben elektronikus elérhetőséggel nem rendelkezik az adatigénylő, kérelmét írásban vagy faxon is benyújthatja − alaki követelmények teljesítése nélkül − írott igénylés formájában. Levelezési cím: 1438 Budapest, Pf.477- 1033 Budapest, Polgár utca 8-10. - Telefon: +36-1-814-1800* [↑](#footnote-ref-1)